Document ID: 32011R0249

NARIADENIE KOMISIE (EÚ) č. 249/2011
zo 14. marca 2011,
ktorým sa prijímajú špecifikácie ad hoc modulu na rok 2012 týkajúceho sa prechodu z práce do dôchodku, ktorý bol stanovený nariadením Rady (ES) č. 577/98
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v Spoločenstve (1), a najmä na jeho článok 4 ods. 2,
keďže:
(1)
Na účely monitorovania pokroku pri napĺňaní spoločných cieľov stratégie Európa 2020 a otvorenej metódy koordinácie v oblasti sociálnej ochrany a sociálneho začlenenia je potrebný komplexný a porovnateľný súbor údajov o prechode z práce do dôchodku. V oboch procesoch bola ako prioritná aktivita identifikovaná potreba podpory aktívneho starnutia a predĺženia pracovného života, predovšetkým v zmysle usmernenia 7 integrovaných usmernení v rámci stratégie Európa 2020 (Zvyšovanie účasti na trhu práce a znižovanie štrukturálnej nezamestnanosti) a v súvislosti s cieľom dosiahnuť primerané a trvalo udržateľné dôchodky prijatým Európskou radou v marci 2006 na základe oznámenia Komisie s názvom Pracujeme spolu, pracujeme lepšie: nový rámec pre otvorenú koordináciu politík sociálnej ochrany a začlenenia v Európskej únii.
(2)
Rozhodnutie Európskeho parlamentu a Rady č. 1672/2006/ES z 24. októbra 2006, ktorým sa zriaďuje program Spoločenstva v oblasti zamestnanosti a sociálnej solidarity - Progress (2), podporuje vykonávanie európskej stratégie zamestnanosti. Tento program finančne podporuje vykonávanie cieľov Európskej únie v oblasti zamestnanosti a sociálnych vecí od 1. januára 2007 do 31. decembra 2013. V oblasti dôchodkov poskytuje program analýzy politík, štatistické informácie a poradenstvo.
(3)
V nariadení Komisie (ES) č. 365/2008 z 23. apríla 2008, ktorým sa prijíma program ad hoc modulov na roky 2010, 2011 a 2012 na výberové zisťovanie pracovných síl stanovené v nariadení Rady (ES) č. 577/98 (3), zahŕňa ad hoc modul o prechode z práce do dôchodku. Mal by sa stanoviť zoznam premenných pre tento modul.
(4)
Mal by sa uviesť odkaz na článok 12 ods. 3 nariadenia Európskeho parlamentu a Rady (ES) č. 223/2009 (4) o správach o kvalite a na odporúčanie Komisie 2009/498/ES (5) o štruktúre správ.
(5)
Opatrenia stanovené v tomto nariadení sú v súlade so stanoviskom Výboru pre európsky štatistický systém,
PRIJALA TOTO NARIADENIE:
Článok 1
Podrobný zoznam premenných pre ad hoc modul na rok 2012 týkajúci sa prechodu z práce do dôchodku, ktorý sa doplní do výberového zisťovania pracovných síl, je zoznamom stanoveným v prílohe.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. marca 2011

Labels: 9
19